Harman Kardon udvider med Sonos Arc-konkurrent

I dag udvider Harman Kardon sin serie af Citation-multirumshøjttalere med en ny Dolby Atmos soundbarl der ligner en direkte konkurrent til Sonos Arc. Harman Kardon Citation MultiBeam 1100 har 11 indbyggede højttalerenheder, hvor lyden også vinkles opad og skaber det tredimensionelle lydbillede, man kender fra Dolby Atmos.

Ifølge Harman Kardon er MultiBeam 1100 “et komplet og elegant underholdningssystem til hjemmet”. Den giver adgang til over 300 online musiktjenester igennem AirPlay, Alexa Multi-Room Music, Chromecast og en HDMI eARC forbindelse.

En anden finesse er, at soundbaren er udrustet med Harmans PureVoice-teknologi. Den skal sørge for, at lyden af stemmer er krystalklar uanset lydstyrken.

Den nye soundbar har automatisk rumkalibrering og kan parres med andre højttalere i Citation-serien, såsom Citation Sub eller Sub S, der tilfører et ekstra lag bas til underholdningen.

Harman Kardon Citation MultiBeam 1100 fås i grå eller sort.

Der er også et dansk islæt i den nye soundbar. Den er nemlig prydet med stof fra danske Kvadrat, som også B&O er glade for. Kvadrat er en af Europas førende virksomhed indenfor stoffer og tekstiler.

Harman Kardon Citation MultiBeam 1100 bliver tilgængelig på harmankardon.com i maj 2022 til 6.995 kroner. Altså lige en smule billigere end Sonos Arc, der har en prislap på 7.499 kroner. Harman Kardon har siden 2017 været ejet af Samsung.

Harman Kardon udvider med Sonos Arc-konkurrent